LIETUVOS RESPUBLIKOS

SUSISIEKIMO MINISTRO

Į S A K Y M A S

DĖL GELEŽINKELIO ĮMONIŲ IR GELEŽINKELIO VALDYTOJO SAUGOS SERTIFIKAVIMO TAISYKLIŲ PATVIRTINIMO

2003 m. sausio 23 d. Nr. 3-37

Vilnius

Vadovaudamasis Lietuvos Respublikos geležinkelio transporto kodeksu (Žin., 1996, Nr. 59-1402; 1998, Nr. 105-2896; 2002, Nr. 74-3143) bei įgyvendindamas Europos Parlamento ir Tarybos direktyvas 2001/12/EB, 2001/14/EB ir Lietuvos Respublikos Vyriausybės 2002 m. rugpjūčio 29 d. nutarimą Nr. 1371 „Dėl įgaliojimų suteikimo įgyvendinant Lietuvos Respublikos geležinkelio transporto kodeksą“ (Žin., 2002, Nr. 86-3698):

1. Tvirtinu Geležinkelio įmonių ir geležinkelio valdytojo saugos sertifikavimo taisykles (pridedama).

2. Įpareigoju Valstybinę geležinkelio inspekciją prie Susisiekimo ministerijos išduoti saugos sertifikatus.

3. Pavedu Valstybinei geležinkelio inspekcijai prie Susisiekimo ministerijos:

3.1. suderinti saugos sertifikato technologinės apsaugos priemones su Valstybės dokumentų technologinės apsaugos tarnyba prie Finansų ministerijos;

3.2. iki 2003 m. birželio 1 d. pateikti Susisiekimo ministerijos Tranzito ir geležinkelių transporto departamentui apskaičiavimus dėl valstybės rinkliavų už geležinkelio įmonių ir geležinkelio valdytojo saugos sertifikatų ir jų dublikatų išdavimą, naujų saugos sertifikatų išdavimą nustatytais atvejais.

4. Pavedu Susisiekimo ministerijos Tranzito ir geležinkelių transporto departamentui kartu su Valstybine geležinkelio inspekcija prie Susisiekimo ministerijos iki 2003 m. rugsėjo 1 d.:

4.1. parengti Lietuvos Respublikos Vyriausybės 2000 m. gruodžio 15 d. nutarimo Nr. 1458 „Dėl valstybės rinkliavos objektų sąrašo, šios rinkliavos dydžių ir mokėjimo ir grąžinimo tvarkos patvirtinimo“ papildymo projektą;

4.2. parengti Lietuvos Respublikos įstatymo projektą dėl Lietuvos Respublikos administracinių teisės pažeidimų kodekso papildymo nuostatomis dėl atsakomybės už Geležinkelio įmonių ir geležinkelio valdytojo saugos sertifikavimo taisyklių pažeidimą.

5. Nustatau, kad Geležinkelio įmonių ir geležinkelio valdytojo saugos sertifikavimo taisyklės įsigalioja nuo 2004 m. sausio 1 d.

SUSISIEKIMO MINISTRAS	ZIGMANTAS BALČYTIS

PATVIRTINTA

Lietuvos Respublikos susisiekimo ministro

2003 m. sausio 23 d. įsakymu Nr. 3-37

GELEŽINKELIO ĮMONIŲ IR GELEŽINKELIO VALDYTOJO SAUGOS SERTIFIKAVIMO TAISYKLĖS

I. BENDROSIOS NUOSTATOS

1. Geležinkelio įmonių ir geležinkelio valdytojo saugos sertifikavimo taisyklės (toliau vadinama – Taisyklės) nustato reikalavimus, taikomus geležinkelio įmonėms ir geležinkelio valdytojui išduodant saugos sertifikatus, taip pat saugos sertifikatų išdavimo tvarką, saugos sertifikatų turėtojų patikrinimų tvarką, saugos sertifikatų turėtojų ir saugos sertifikavimą vykdančios institucijos pareigas ir atsakomybę.

2. Šių Taisyklių sąvokos:

Eismo saugumas – eismo būklė, atspindinti geležinkeliais vežamų krovinių, bagažo ir keleivių, geležinkelių transporto eismo organizavimo ir valdymo procese dalyvaujančių darbuotojų bei trečiųjų asmenų, geležinkelio infrastruktūros ir riedmenų apsaugą nuo eismo įvykių geležinkelio transporte ir jų pasekmių.

Inspektavimas – Valstybinės geležinkelio inspekcijos prie Susisiekimo ministerijos ir jos sudaromų saugos sertifikavimo komisijų atliekami patikrinimai, kurių metu nustatoma, ar geležinkelio įmonių ir geležinkelio valdytojo darbuotojai yra reikiamos kvalifikacijos, ar geležinkelio įmonių ir geležinkelio valdytojo riedmenys ir vidaus organizacija atitinka techninius, eksploatavimo ir saugos reikalavimus, nustatytus šiose Taisyklėse.

Traukinių eismas – suformuotų traukinių judėjimas geležinkelio keliais pagal traukinių eismo grafiką.

3. Kitos šiose taisyklėse vartojamos sąvokos suprantamos taip, kaip apibrėžta Lietuvos Respublikos geležinkelio transporto kodekse (Žin., 1996, Nr. 59-1402; 1998, Nr. 105-2896; 2002, Nr. 74-3143).

4. Saugos sertifikatai išduodami:

4.1. geležinkelio įmonėms, vežančioms keleivius vietiniais ir/ar tarptautiniais maršrutais;

4.2. geležinkelio įmonėms, vežančioms krovinius vietiniais ir/ar tarptautiniais maršrutais;

4.3. geležinkelio valdytojui, eksploatuojančiam viešojo naudojimo geležinkelius ir teikiančiam su tuo susijusias paslaugas geležinkelio įmonėms.

5. Saugos sertifikatus išduoda, sustabdo jų galiojimą, panaikina galiojimo sustabdymą ir atšaukia jų galiojimą Valstybinė geležinkelio inspekcija prie Susisiekimo ministerijos (toliau vadinama – Inspekcija).

6. Jeigu geležinkelio įmonė veža ir keleivius, ir krovinius, ji privalo gauti du atitinkamus saugos sertifikatus: kaip šių Taisyklių 4.1 punkte nurodyta įmonė ir kaip šių Taisyklių 4.2 punkte nurodyta įmonė.

7. Už saugos sertifikatų ir jų dublikatų išdavimą, taip pat už naujų saugos sertifikatų išdavimą dėl šių Taisyklių 37 punkte nurodytų priežasčių mokama Lietuvos Respublikos Vyriausybės nustatyto dydžio valstybės rinkliava.

ii. reikalavimai geležinkelio įmonėms ir geležinkelio valdytojui

8. Reikalavimai, taikomi geležinkelio įmonėms išduodant saugos sertifikatus, yra šie:

8.1. turėti licenciją atitinkamai veiklos rūšiai;

8.2. atitikti Techninio geležinkelių naudojimo nuostatų, patvirtintų Lietuvos Respublikos susisiekimo ministro 1996 m. rugsėjo 20 d. įsakymu Nr. 297 „Dėl Techninio geležinkelių naudojimo nuostatų patvirtinimo“ (Žin., 1996, Nr. 98-2251; 1998, Nr. 113-3169), ir/ar Techninio siaurųjų geležinkelių (750 mm pločio vėžė) naudojimo nuostatų, patvirtintų Lietuvos Respublikos susisiekimo ministro 2000 m. liepos 11 d. įsakymu Nr. 192 „Dėl Techninio siaurųjų geležinkelių (750 mm pločio vėžė) naudojimo nuostatų“ (Žin., 2000, Nr. 58-1747), (toliau vadinama – Techninio geležinkelių naudojimo nuostatai) ir kitų Lietuvos Respublikos teisės aktų, reglamentuojančių eismo saugumą, reikalavimus ir organizuoti savo veiklą taip, kad būtų užtikrintas šių teisės aktų vykdymas gavus saugos sertifikatą;

8.3. numatyti priemones, kad būtų užtikrintas traukinių eismo grafiko vykdymas;

8.4. vadovaujantis Inspekcijos patvirtintais metodiniais nurodymais, parengti ir patvirtinti eismo saugumo planą, suderinus jį su geležinkelio valdytoju. Gavus saugos sertifikatą, geležinkelio įmonė kasmet tvirtina naują eismo saugumo planą;

8.5. įmonės vadovų ir darbuotojų, susijusių su traukinių eismu, darbo patirtis, kvalifikacija ir žinios turi atitikti teisės aktų, reglamentuojančių eismo saugumą geležinkelių transporte, reikalavimus;

8.6. nustatyti darbuotojų, susijusių su traukinių eismu, techninio mokymo sistemą;

8.7. įregistruoti numatomus naudoti riedmenis Lietuvos Respublikos geležinkelio transporto riedmenų ir konteinerių registre;

8.8. riedmenų techninė būklė, priežiūra ir remontas turi atitikti teisės aktų reikalavimus.

9. Papildomi reikalavimai, taikomi geležinkelio įmonėms, kurių veikla susijusi su pavojingų krovinių vežimu, jų pakrovimu ir/ar iškrovimu bei laikinu sandėliavimu, yra šie:

9.1. atitikti Lietuvos Respublikos teisės aktų, reglamentuojančių pavojingų krovinių vežimą geležinkeliais, jų pakrovimą ir/ar iškrovimą bei laikiną sandėliavimą, reikalavimus ir organizuoti savo veiklą taip, kad būtų užtikrintas šių teisės aktų vykdymas gavus saugos sertifikatą;

9.2. paskirti pavojingų krovinių vežimo geležinkelių transportu saugos specialistą, atsakingą už saugų pavojingų krovinių vežimą;

9.3. parengti veiksmų planą, įvykus eismo įvykiui vežant pavojingus krovinius.

10. Reikalavimai, taikomi geležinkelio valdytojui išduodant saugos sertifikatą, yra šie:

10.1. vadovaujantis Inspekcijos patvirtintais metodiniais nurodymais, parengti ir patvirtinti eismo saugumo planą. Gavus saugos sertifikatą, geležinkelio valdytojas kasmet tvirtina naują eismo saugumo planą;

10.2. atitikti šių Taisyklių 8.2, 8.3 ir 8.5–8.8 punktų reikalavimus.

III. DOKUMENTŲ PATEIKIMAS

11. Saugos sertifikatui gauti geležinkelio įmonė Inspekcijai pateikia šiuos dokumentus:

11.1. prašymą, kuris turi būti surašytas oficialiame įmonės blanke, pasirašytas įmonės vadovo ir patvirtintas įmonės antspaudu.

Prašyme turi būti nurodyti: įmonės pavadinimas, kodas, adresas, telefono ir fakso numeriai; viešojo (bendrojo) naudojimo geležinkelių linijos, kuriomis geležinkelio įmonė numato naudotis; numatomas pervežimų intensyvumas ir ypatybės; pridedamų dokumentų sąrašas; prašymo pateikimo data;

11.2. Lietuvos Respublikos Vyriausybės nustatyta tvarka išduotos licencijos keleiviams ar kroviniams vežti kopiją;

11.3. dokumento, patvirtinančio įmonės vadovo įgaliojimus ir paskyrimą, kopiją;

11.4. įmonės struktūros schemą ir darbuotojų, susijusių su traukinių eismu, sąrašą, nurodant darbuotojų pareigas, patirtį geležinkelių transporto srityje ir įstaigas, suteikusias kvalifikaciją arba specialų pasirengimą dirbti atitinkamos veiklos srityje;

11.5. įmonės vadovaujančių asmenų pareiginius nuostatus;

11.6. dokumentus, patvirtinančius, kad įmonės darbuotojų, susijusių su traukinių eismu, žinios patikrintos Inspekcijos nustatyta tvarka;

11.7. numatomų naudoti riedmenų sąrašą, nurodant šių riedmenų paskirtį, rūšį, tipą ir įrangos ypatumus;

11.8. eismo saugumo planą, parengtą pagal šių Taisyklių 8.4 punkto reikalavimus;

11.9. mokamąjį pavedimą su banko žymomis arba kvitą, patvirtinantį, kad už saugos sertifikato išdavimą sumokėta nustatyto dydžio valstybės rinkliava (mokamasis pavedimas arba kvitas pateikiamas priėmus sprendimą išduoti saugos sertifikatą).

12. Geležinkelio įmonė, kurios veikla susijusi su pavojingų krovinių vežimu, jų pakrovimu ir/ar iškrovimu bei laikinu sandėliavimu, papildomai pateikia:

12.1. paskirto pavojingų krovinių vežimo geležinkelių transportu saugos specialisto, atsakingo už saugų pavojingų krovinių vežimą, pažymėjimo kopiją;

12.2. veiksmų planą, įvykus eismo įvykiui vežant pavojingus krovinius.

13. Saugos sertifikatui gauti geležinkelio valdytojas Inspekcijai pateikia šiuos dokumentus:

13.1. prašymą, kuris turi būti surašytas oficialiame įmonės blanke, pasirašytas įmonės vadovo ir patvirtintas įmonės antspaudu.

Prašyme turi būti nurodyti: įmonės pavadinimas, kodas, adresas, telefono ir fakso numeriai; pridedamų dokumentų sąrašas; prašymo pateikimo data;

13.2. įmonės registravimo pažymėjimo kopiją;

13.3. įmonės įstatų kopiją;

13.4. eismo saugumo planą, parengtą pagal šių Taisyklių 10.1 punkto reikalavimus;

13.5. dokumentus, nurodytus šių Taisyklių 11.3–11.7 ir 11.9 punktuose.

14. Pateikiamų dokumentų kopijos turi būti patvirtintos nustatyta tvarka arba kartu turi būti pateikti dokumentų originalai, kurie sutikrinus grąžinami.

15. Kiti pateikti dokumentai, išskyrus išvardytus šių Taisyklių 14 punkte, negrąžinami.

IV. DOKUMENTŲ nagrinėjimas

16. Geležinkelio įmonių pateiktiems dokumentams nagrinėti Inspekcijos viršininkas sudaro komisiją iš penkių asmenų – trijų Inspekcijos, vieno Susisiekimo ministerijos ir vieno geležinkelio valdytojo atstovų; geležinkelio valdytojo pateiktiems dokumentams nagrinėti – komisiją iš trijų Inspekcijos ir dviejų Susisiekimo ministerijos atstovų. Komisijos pirmininkas ir sekretorius skiriami iš Inspekcijos atstovų komisijoje. Kiekvienas komisijos narys turi vieną sprendimo balsą.

17. Komisijos posėdžiai protokoluojami. Protokolus pasirašo visi komisijos nariai.

18. Komisijos posėdžiuose turi teisę dalyvauti ir pareiškėjo atstovai.

19. Nagrinėjant dokumentus nustatoma, ar geležinkelio įmonė, geležinkelio valdytojas:

19.1. pateikė visus šių Taisyklių III skyriuje nurodytus dokumentus;

19.2. informacija yra teisinga ir atitinka esamą būklę;

19.3. organizacinė valdymo struktūra, eismo saugumo užtikrinimo sistema atitinka šių Taisyklių II skyriaus reikalavimus;

19.4. darbuotojų kvalifikacija atitinka teisės aktų, reglamentuojančių eismo saugumą geležinkelių transporte, reikalavimus;

19.5. geležinkelio infrastruktūros objektai ir riedmenys atitinka Techninio geležinkelių naudojimo nuostatus;

19.6. turi veikiančią darbuotojų, susijusių su traukinių eismo saugumu, kvalifikacijos kėlimo sistemą.

20. Vertindama pateiktus dokumentus, komisija gali konsultuotis ir su kitais ekspertais – geležinkelių transporto specialistais.

21. Pateikus ne visus šių Taisyklių III skyriuje išvardytus dokumentus ar juos netinkamai įforminus, prašymas išduoti saugos sertifikatą nenagrinėjamas. Šiuo atveju komisija praneša pareiškėjui apie nustatytus trūkumus ir nurodo terminą šiems trūkumams pataisyti.

22. Jeigu nustatoma, kad pateikta informacija yra neteisinga ar bandoma nuslėpti esamą būklę, jei yra pakartotinis pažeidimas, kai buvo pareikalauta pašalinti nurodytus trūkumus, bandoma paveikti komisijos narius, komisija nutraukia dokumentų nagrinėjimą ir atsisako išduoti saugos sertifikatą.

V. INSPEKTAVIMAS

23. Inspektavimas atliekamas dokumentų svarstymo metu ir po saugos sertifikato išdavimo.

24. Dokumentų svarstymo metu komisija atlieka geležinkelio įmonės ar geležinkelio valdytojo inspektavimą pati arba pasitelkdama ekspertus. Inspektavimo tikslas – patikrinti:

24.1. ar paraiškos dokumentuose pateikta informacija atitinka esamą būklę;

24.2. ar efektyvi pareiškėjo eismo saugumo užtikrinimo sistema;

24.3. ar patvirtintas eismo saugumo planas gali būti realiai įgyvendintas ir kaip greitai;

24.4. ar pareiškėjas gali tinkamai organizuoti valdymą, turi žinių ir patirties, leidžiančios efektyviai ir patikimai vykdyti numatomą veiklą;

24.5. ar darbuotojai, atsakingi už eismo saugumą, ypač mašinistai, turi reikalingą kvalifikaciją;

24.6. kitus veiklos aspektus, kurie gali turėti įtakos eismo saugumui.

25. Po saugos sertifikato išdavimo, ne rečiau kaip kartą per ketvirtį, Inspekcija atlieka saugos sertifikato turėtojo inspektavimą, siekdama patikrinti, kaip įgyvendinamos pateiktuose dokumentuose nurodytos priemonės.

26. Inspekcija taip pat atlieka netikėtus sertifikato turėtojų patikrinimus, taip pat ir tirdama gautą informaciją apie technologinius nusižengimus ar techninių priemonių gedimus.

27. Inspekcija kiekvieno patikrinimo metu privalo surašyti aktą, kuriame nurodomi pažeidimai ar gedimai, kiti trūkumai, nustatytas jų pašalinimo terminas. Aktas turi būti surašomas, dalyvaujant tikrinamo saugos sertifikato turėtojo atstovui.

28. Saugos sertifikato turėtojas privalo iki akte nurodyto termino pašalinti pažeidimus ir informuoti apie tai Inspekciją.

29. Komisijos nariai – Inspekcijos darbuotojai, atliekantys inspektavimą dokumentų svarstymo metu, ir darbuotojai, atliekantys inspektavimą po saugos sertifikato išdavimo, turi dirbti skirtinguose Inspekcijos padaliniuose.

VI. SPRENDIMO PRIĖMIMAS, SAUGOS SERTIFIKATO IŠDAVIMAS

30. Komisija per 30 kalendorinių dienų nuo visų dokumentų gavimo turi priimti sprendimą leisti išduoti saugos sertifikatą arba neleisti išduoti saugos sertifikato, pateikdama pareiškėjui raštu motyvuotą sprendimą.

31. Komisija nusprendžia išduoti saugos sertifikatą įsitikinusi, kad pareiškėjas (saugos sertifikato turėtojas) atitinka šių Taisyklių reikalavimus, jei už saugos sertifikato išdavimą balsavo ne mažiau kaip trys komisijos nariai.

32. Vadovaudamasi Komisijos sprendimu, Inspekcija per 5 darbo dienas išduoda vieną iš saugos sertifikatų, kurių forma nustatyta šių Taisyklių 1 ir 2 prieduose. Saugos sertifikatą pasirašo Inspekcijos viršininkas.

33. Saugos sertifikatus registruoja Inspekcija specialiame žurnale. Žurnale nurodoma:

33.1. saugos sertifikato numeris;

33.2. saugos sertifikato turėtojas (įmonės kodas, pavadinimas, adresas);

33.3. saugos sertifikato turėtojo veiklos rūšis ir turimos licencijos numeris;

33.4. viešojo (bendrojo) naudojimo geležinkelių linijos, kuriomis turi teisę naudotis geležinkelio įmonė – saugos sertifikato turėtoja;

33.5. saugos sertifikato išdavimo data;

33.6. saugos sertifikato galiojimo sustabdymo data;

33.7. saugos sertifikato galiojimo sustabdymo panaikinimo data;

33.8. saugos sertifikato atšaukimo data;

33.9. saugos sertifikato dublikato išdavimo data;

33.10. naujo saugos sertifikato išdavimo nustatytais atvejais data.

34. Saugos sertifikatas išduodamas neterminuotam laikotarpiui.

35. Praradus saugos sertifikatą Inspekcija išduoda dublikatą su žyma „Dublikatas“, jeigu pateikiamas raštiškas prašymas, motyvuotas praradimo paaiškinimas ir įrodoma, kad apie saugos sertifikato praradimą buvo paskelbta respublikinėje spaudoje.

36. Jeigu geležinkelio įmonė ketina pradėti vykdyti vežimus kitomis, nei nurodyta saugos sertifikate, ar papildomomis geležinkelio linijomis, ji privalo grąžinti Inspekcijai turimo saugos sertifikato originalą ir gauti kitą atitinkamą saugos sertifikatą pagal šių Taisyklių III–VI skyriuose nurodytą procedūrą (saugos sertifikato originalas grąžinamas komisijai priėmus sprendimą išduoti kitą saugos sertifikatą).

37. Pasikeitus įmonės pavadinimui, juridiniam adresui ir/ar įmonės kodui, taip pat geležinkelio įmonės licencijos rūšiai saugos sertifikato turėtojas privalo apie tai pranešti Inspekcijai ne vėliau kaip per 10 darbo dienų bei pateikti prašymą išduoti naują saugos sertifikatą, prie kurio pridedamas saugos sertifikato originalas ir dokumentai, patvirtinantys atitinkamus pasikeitimus. Inspekcija išduoda naują saugos sertifikatą per 10 darbo dienų nuo prašymo gavimo.

38. Informaciją apie saugos sertifikatų ir jų dublikatų išdavimą, naujų saugos sertifikatų išdavimą šių Taisyklių 37 punkte nurodytais atvejais, saugos sertifikatų galiojimo sustabdymą, galiojimo sustabdymo panaikinimą ir atšaukimą skelbiama „Valstybės žinių“ priede „Informaciniai pranešimai“. Skelbime nurodomi šie duomenys:

38.1. saugos sertifikato turėtojo įmonės pavadinimas, kodas ir adresas;

38.2. saugos sertifikato turėtojo veiklos rūšis;

38.3. saugos sertifikato numeris;

38.4. viešojo (bendrojo) naudojimo geležinkelių linijos, kuriomis turi teisę naudotis geležinkelio įmonė – saugos sertifikato turėtoja;

38.5. saugos sertifikato išdavimo, galiojimo sustabdymo, galiojimo sustabdymo panaikinimo, atšaukimo, dublikato išdavimo, naujo saugos sertifikato išdavimo datos.

VII. SAUGOS SERTIFIKATŲ GALIOJIMO SUSTABDYMAS, galiojimo sustabdymo panaikinimas IR ATŠAUKIMAS

39. Inspektavimo metu nustačius saugos reikalavimų pažeidimų, kurie kelia grėsmę eismo saugumui, Inspekcija gali atšaukti išduotą sertifikatą ar sustabdyti jo galiojimą, iki bus pašalinti pažeidimai. Apie tai Inspekcija nedelsdama raštu informuoja geležinkelio valdytoją, jei pažeidimai nustatyti geležinkelio įmonėje; Susisiekimo ministeriją, jei pažeidimai nustatyti inspektuojant geležinkelio valdytoją.

40. Tais atvejais, kai nustatomi saugos reikalavimų pažeidimai, keliantys grėsmę eismo saugumui, įvyksta eismo įvykis dėl saugos sertifikato turėtojo kaltės ar panaikinama saugos sertifikato turėtojo licencija atitinkamai veiklai, Inspekcija gali atšaukti išduotą saugos sertifikatą pagal tokią procedūrą:

40.1. Inspekcija raštu įspėja saugos sertifikato turėtoją apie savo ketinimą atšaukti saugos sertifikatą. Įspėjime nurodomi pažeidimai ir saugos sertifikato atšaukimo data;

40.2. gavęs perspėjimą, saugos sertifikato turėtojas per 5 kalendorines dienas turi pranešti Inspekcijai, kokių priemonių jis rengiasi imtis jiems pašalinti, nurodydamas tam reikalingą laikotarpį;

40.3. jeigu, Inspekcijos manymu, tokios priemonės nėra pakankamos, saugos sertifikatas yra atšaukiamas perspėjime nurodytą dieną.

41. Inspekcija gali nedelsdama sustabdyti saugos sertifikato galiojimą tais atvejais, kai:

41.1. saugos sertifikato turėtojas sustabdo savo veiklą ilgesniam kaip šešių mėnesių laikotarpiui arba nepradėjo veiklos, praėjus šešiems mėnesiams nuo saugos sertifikato išdavimo;

41.2. saugos sertifikato turėtojas atsisako pateikti saugos sertifikatą pareigūnams, turintiems teisę atlikti įmonės veiklos inspektavimą;

41.3. nesilaikoma Lietuvos Respublikos teisės aktų, reglamentuojančių geležinkelio transporto eismo saugumą, nevykdomas patvirtintas eismo saugumo planas.

42. Sustabdžius saugos sertifikato galiojimą, jis gali būti atšauktas pagal šių Taisyklių 40 punkte nurodytą procedūrą. Jeigu per nustatytą laikotarpį pažeidimai buvo pašalinti, saugos sertifikato galiojimo sustabdymas panaikinamas.

43. Atšaukus arba sustabdžius saugos sertifikato galiojimą, įmonei draudžiama vykdyti veiklą.

VIII. SAUGOS SERTIFIKATO TURĖTOJO PAREIGOS IR ATSAKOMYBĖ

44. Saugos sertifikato turėtojas privalo saugoti saugos sertifikatą ir neturi teisės perleisti jo kitoms įmonėms arba savo vardu įgalioti jas vykdyti saugos sertifikate nurodytą veiklą.

45. Saugos sertifikato turėtojas:

45.1. privalo laikytis šių Taisyklių reikalavimų ir eismo saugumą reglamentuojančių teisės aktų reikalavimų;

45.2. privalo informuoti Inspekciją apie visus nukrypimus nuo šių Taisyklių reikalavimų, įvykusius eismo įvykius;

45.3. privalo vykdyti ir laiku atnaujinti savo eismo saugumo planą, vykdyti Inspekcijos nurodymus eismo saugumo klausimais;

45.4. pasikeitus telefono, fakso numeriams, elektroninio pašto adresui ir/ar įmonės vadovui, privalo apie tai pranešti Inspekcijai ne vėliau kaip per 10 darbo dienų.

46. Saugos sertifikato turėtojas pagal Lietuvos Respublikos įstatymus atsako už savo veiklą, dėl kurios buvo ar galėjo būti sukeltas pavojus eismo saugumui ar buvo padaryta žala geležinkelio infrastruktūrai ir riedmenims, asmenims, bagažui, kroviniams bei aplinkai.

IX. INSPEKCIJOS PAREIGOS IR ATSAKOMYBĖ

47. Inspekcija atsako už tinkamą saugos sertifikatų išdavimo procedūros organizavimą.

48. Inspekcija atsako už saugos sertifikatų registravimą ir apskaitą.

49. Inspekcija pagal savo kompetenciją kontroliuoja, kaip saugos sertifikato turėtojas vykdo savo veiklą, kaip laikosi šių Taisyklių reikalavimų ir eismo saugumą reglamentuojančių teisės aktų reikalavimų.

50. Inspekcija privalo:

50.1. pagal savo kompetenciją imtis reikiamų veiksmų, įskaitant ir įstatymų nustatytų sankcijų taikymą, kad saugos sertifikato turėtojas atitiktų ir vykdytų šių Taisyklių ir eismo saugumą reglamentuojančių teisės aktų reikalavimus;

50.2. užtikrinti gaunamos informacijos konfidencialumą, jeigu ši informacija yra susijusi su geležinkelio įmonių ir geležinkelio valdytojo komercinėmis paslaptimis.

51. Inspekcija neturi teisės išduoti saugos sertifikato be komisijos sprendimo.

______________

Geležinkelio įmonių ir geležinkelio valdytojo

saugos sertifikavimo taisyklių

1 priedas

LIETUVOS RESPUBLIKA

VALSTYBINĖ GELEŽINKELIO INSPEKCIJA PRIE SUSISIEKIMO MINISTERIJOS

SAUGOS SERTIFIKATAS Nr. ____

Saugos sertifikatas liudija, kad geležinkelio įmonės

,

(geležinkelio įmonės pavadinimas, juridinis adresas ir kodas)

turinčios licenciją vežti

,

darbuotojai yra reikiamos kvalifikacijos, o riedmenys ir vidaus organizacija atitinka techninius,

eksploatavimo ir saugos reikalavimus.

Šiuo saugos sertifikatu geležinkelio įmonei suteikiama teisė naudotis viešojo (bendrojo)

naudojimo geležinkelio infrastruktūra šiose geležinkelio linijose:

.

Saugos sertifikatas išduotas:

Inspekcijos viršininkas

(parašas, vardas, pavardė)

A. V.

______________

Geležinkelio įmonių ir geležinkelio valdytojo

saugos sertifikavimo taisyklių

2 priedas

LIETUVOS RESPUBLIKA

VALSTYBINĖ GELEŽINKELIO INSPEKCIJA PRIE SUSISIEKIMO MINISTERIJOS

SAUGOS SERTIFIKATAS Nr. ____

Saugos sertifikatas liudija, kad geležinkelio valdytojo

(geležinkelio valdytojo įmonės pavadinimas, juridinis adresas ir kodas)

darbuotojai yra reikiamos kvalifikacijos, o riedmenys ir vidaus organizacija atitinka techninius,

eksploatavimo ir saugos reikalavimus.

Saugos sertifikatas išduotas:

Inspekcijos viršininkas

(parašas, vardas, pavardė)

A. V.

______________